

**สรุปการบรรยายกฎหมายระหว่างประเทศที่เกี่ยวกับประชาคมอาเซียน ครอบคลุมสามเสาหลักของประชาคมอาเซียน   
ในหัวข้อ “การเคลื่อนย้ายแรงงานและการจัดการทรัพยากรมนุษย์ในภูมิภาคอาเซียน”**

โดยสำนักงานศูนย์ประชาคมอาเซียนของสำนักงานเลขาธิการสภาผู้แทนราษฎร โทร.0-2244-1392

****

****

**ความสำคัญของการเคลื่อนย้ายแรงงานและการจัดการทรัพยากรมนุษย์**

ประเด็นที่เกี่ยวกับการเคลื่อนย้ายแรงงาน จะเกี่ยวกับการที่บุคคลธรรมดาเข้าไปแสวงหาอาชีพหรือการเดินทางไปยังต่างประเทศเพื่อประกอบอาชีพและวิชาชีพ นอกจากนี้ ยังมีกลุ่มบุคคลที่เคลื่อนย้ายไปยังต่างประเทศเพื่อจะไปเปิดตลาดใหม่ในประเทศต่างๆ ในกรณีแบบนี้ เรียกว่า การเปิดสถานประกอบการ/ลงทุน เพราะฉะนั้นจึงสามารถสรุปรูปแบบและลักษณะการเคลื่อนย้ายการเคลื่อนย้ายแรงงาน ออกเป็น 4 กลุ่มด้วยกัน ดังนี้

**๑. การพำนักและการท่องเที่ยว** อยู่ภายใต้กฎหมายว่าด้วย Immigration ซึ่งจะกำหนดข้อบังคับต่างๆ เช่น จำนวนวันที่จะเข้าไปพำนักและท่องเที่ยว การขอวีซ่า และการขออนุญาต

**๒. การประกอบอาชีพและวิชาชีพ** เกี่ยวข้องกับแรงงาน 2 กลุ่ม คือ กลุ่มแรงงานมีฝีมือ กับกลุ่มแรงงานไร้ฝีมือ

**๓. การให้บริการ** อาทิ ผู้ให้บริการ (Service Providers) กลุ่มบุคคลดังกล่าวเข้าไปเพื่อแสวงหาตลาดใหม่ หรือเพื่อไปเปิดการให้บริการ เรียกว่า กลุ่มของผู้ประกอบการหรือผู้ให้บริการ เกี่ยวข้องกับกฎหมายนิติบุคคล ในประเด็นการเปิดเสรีภายใต้กรอบความตกลงของอาเซียนในด้านบริการ (ASEAN Framework Agreement on Services :AFAS)

**๔. การลงทุน** อาทิ นักลงทุน (Investor) หรือผู้ผลิตสินค้า (Producers) การเคลื่อนย้ายของบุคคล  
เพื่อเข้าไปลงทุน กลุ่มนี้จะอยู่ในกรอบกติกาว่าด้วยการลงทุนอาเซียน (ASEAN Comprehensive Investment Agreement: :ACIA)

**การเคลื่อนย้ายแรงงานระดับระหว่างประเทศ แบ่งออกเป็น**

1. ระดับพหุภาคี (ภายใต้กรอบ WTO)
2. ระดับภูมิภาค (European Union, MERCOSUR, ASEAN)
   * + ระดับอาเซียน เป็นระดับภูมิภาค

**การเคลื่อนย้ายแรงงานระดับ WTO**

WTO มีที่มาและที่ไปตั้งแต่ภายหลังสงครามโลกครั้งที่ 1 ประชาคมโลกก็ได้เรียนรู้ว่าสงครามทำลายทุกสิ่งทุกอย่าง ซึ่งปัจจัยที่ก่อให้เกิดสงคราม ก็คือแต่ละประเทศไม่มีโอกาสติดต่อสื่อสารซึ่งกันและกัน จึงทำให้ไม่มีการค้าขายระหว่างกัน ระบบเศรษฐกิจจึงพึ่งพาการอุปโภคบริโภคภายในประเทศเป็นหลัก ส่งผลให้เศรษฐกิจไม่เจริญเติบโต และอัตราการแลกเปลี่ยนไม่สามารถเกิดขึ้นได้ ทำให้เกิดสภาวะเงินเฟ้อในช่วงแรก  
จนไปถึงสภาวะเงินฝืดในภายหลัง สงครามโลกจึงเกิดขึ้น ดังนั้น ประชาคมโลกจึงได้บทเรียนว่าการปิดกั้นการค้าแบบเสรีทำให้เกิดสงครามโลก จึงจัดตั้งองค์กรขึ้นมา 3 องค์กรด้วยกัน คือ องค์กรการค้าโลก (WTO) องค์กรกองทุนเงินทุนสำรองระหว่างประเทศ (IMF) และองค์การค้าระหว่างประเทศ (ITO) ซึ่งในปัจจุบัน ITO ไม่มีอยู่แล้ว

**การเคลื่อนย้ายแรงงานระดับองค์การการค้าโลก (WTO)**

องค์การการค้าโลก (WTO) ให้ความสำคัญกับตลาดแรงงานแบบวิชาชีพกับตลาดแรงงานของ  
ภาคการค้าบริการ โดยทั่วไป การค้าถูกแบ่งออกเป็น 2 ชนิด คือ การค้าสินค้า เป็นการนำสินค้าไปซื้อขาย  
จากที่หนึ่งไปยังอีกที่หนึ่ง กับการค้าบริการ ซึ่งผู้ซื้อบริการจะไม่ได้วัตถุหรือสินค้าไป แต่จะได้รับความพึงพอใจอาชีพการให้บริการ จึงวัดที่ความพึงพอใจของลูกค้าเป็นหลัก โดยอาศัยทักษะและความรู้ความชำนาญ  
ของผู้ให้บริการ ในขณะนี้ แรงงานประเภทการให้บริการที่ได้รับให้เปิดเสรีภายใต้กรอบองค์การการค้าโลก (WTO) มีจำนวน 12 สาขาใหญ่

**องค์การการค้าโลก (WTO)** พัฒนามาจาก ITO/GATT โดยมีแกตต์ (GATT) เป็นข้อตกลงทางการค้าสินค้า ใช้บังคับเสมือน (*de facto*) องค์กรควบคุมการค้าระหว่างประเทศ

**รอบเจรจาแกตต์ *(GATT Round of Negotiation)*** เกิดที่เมืองเจนีวา (Geneva) ประเทศสวิตเซอร์แลนด์ เมษายน 1947 (23 ประเทศร่วมกันลงนาม รวมทั้งประเทศไทย) ต่อมาภายหลังเกิดการเจรจาแก้ไข เรียกว่า “รอบเจรจาการค้า” (Round of Negotiations) อีก 8 รอบ ได้แก่

๑. รอบ Geneva

๒. รอบ Annecy

๓. รอบ Torquay

๔. รอบ Geneva ครั้งที่ 2

๕. รอบ Dillon

๖. รอบ Kennedy

๗. รอบ Tokyo

๘. รอบ Uruguay – ก่อให้เกิดองค์การการค้าโลกได้สำเร็จ

หมายเหตุ : รอบ *Doha ซึ่ง*ยังไม่ยุติการเจรจา

**รายละเอียดการเจรจาการค้าของแกตต์ *(GATT Round of Negotiation)***

| **ผลการเจรจาการค้าในรอบเจรจาต่างๆ** | | | | | |
| --- | --- | --- | --- | --- | --- |
| **รอบ** | **วันที่เริ่มต้น** | **ระยะเวลาเจรจา** | **จำนวนประเทศที่เข้าร่วม** | **เรื่องที่เจรจา** | **ผลสำเร็จ** |
| Geneva | เมษายน 1947 | 7 เดือน | 23 | พิกัดศุลกากร | กำเนิด GATT |
| Annecy | เมษายน 1949 | 5 เดือน | 13 | พิกัดศุลกากร | 5,000 |
| Torquay | กันยายน 1950 | 8 เดือน | 38 | พิกัดศุลกากร | 8,700 |
| Geneva II | มกราคม 1956 | 5 เดือน | 26 | พิกัดศุลกากร  ญี่ปุ่นเข้าร่วม | 2.5 พันล้าน |
| Dillon | กันยายน 1960 | 11 เดือน | 26 | พิกัดศุลกากร | 4.9 พันล้าน |
| Kennedy | พฤษภาคม 1964 | 37 เดือน | 62 | พิกัดศุลกากร  มาตรการตอบโต้ | 40 พันล้าน |
| Tokyo | กันยายน 1973 | 74 เดือน | 102 | พิกัดศุลกากร  มาตรการที่ไม่ใช่ภาษี | มากกว่า 300 พันล้าน |
| **Uruguay** | **กันยายน 1986** | **87 เดือน** | **123** | \*\*\*\*\*\*\*\*\*\*\*\*\* | \*\*\*\*\*\*\*\*\*\*\*\* |
| Doha | พ.ย. 2001 | ยังไม่ยุติิ | 159 | ประเด็นต่างๆ | ยังไม่ได้ข้อยุติ |

**ผลสำเร็จของการเจรจารอบอุรุกกวัย *(Uruguay Round)*** ทำให้กำเนิดองค์การการค้าโลก (WTO) ลดอัตราพิกัดศุลกากรเกือบ 0% ให้กับสินค้าเกษตรและหัตถกรรม การค้าที่เกี่ยวกับบริการ มีการใช้บังคับใช้กฎหมายทรัพย์สินทางปัญญา เกิดข้อตกลงด้านเทคนิคทางการค้าแลละการลงทุน มีการระบบระงับข้อพิพาทระหว่างประเทศ และยังมีข้อตกลงในประเด็นทางการค้าอื่นๆ

**องค์การการค้าโลก** ***(The World Trade Organization)*** จัดตั้งโดยข้อตกลงกรุงมาราเกซ (Marrakech Agreement) ได้แบ่งข้อตกออกเป็นหมวดต่างๆในภาคผนวก (Annexes) ดังนี้

* ภาคผนวก 1A การค้าสินค้า
* ภาคผนวก 1B การบริการ
* ภาคผนวก 1C ทรัพย์สินทางปัญญา
* ภาคผนวก 2 ระบบระงับข้อพิพาท
* ภาคผนวก 3 มาตรการตรวจสอบทางการค้า
* ภาคผนวก 4 ความตกลงทางการค้าแบบหลายฝ่าย

**องค์การการค้าโลกในปัจจุบัน** ประกอบไปด้วย รัฐสมาชิกทั่วโลก จำนวน 162 รัฐ จาก 192 รัฐ   
อยู่ร่วมกันโดยยึดหลักดังนี้ การไม่เลือกปฏิบัติ (Non-Discrimination) ,การปฏิบัติเยี่ยงชาติที่ได้รับ  
ความอนุเคราะห์ยิ่ง (Most Favoured-Nations) และการปฏิบัติเยี่ยงคนชาติ (National Treatment)

หลักการปฏิบัติเยี่ยงชาติที่ได้รับความอนุเคราะห์ยิ่ง (Most-Favoured Nations: MFN)   
เป็นมาตรการของประเทศหนึ่งที่ใช้บังคับระหว่างประเทศหนึ่งกับอีกประเทศหนึ่ง ตัวอย่างเช่น ประเทศไทย  
ให้สิทธิพิเศษสำหรับชาวอเมริกันในการเข้ามาทำงานในประเทศไทย มาตรการดังกล่าวจะต้องใช้กับประเทศอื่นที่เป็นสมาชิกองค์การการค้าโลก (WTO) อย่างเท่าเทียม ส่วนหลักการปฏิบัติเยี่ยงคนชาติ (National Treatment: NT) ใช้บังคับกับการปฏิบัติต่อคนในชาติ กับชาวต่างชาติ

**ถึงอย่างไรก็ตาม องค์การการค้าโลก (WTO)** ก็ได้มี**ข้อยกเว้นให้เหล่าประเทศสมาชิก  
กับข้อตกลงดังต่อไปนี้**

1. กรอบการลงทุนแบบทวิภาคี (Bilateral Investment Treatments: BITs)

2. การตกลงเขตการค้าเสรี (Free Trade Areas: FTAs)

3.-การรวมกลุ่มในระดับภูมิภาค (Regional Integration) อาทิ EU, MERCOSUR, African Nations และ ASEAN

**สหภาพยุโรป (European Union)**

**การเคลื่อนย้ายแรงงานในสหภาพยุโรป** ครอบคลุมถึงเรื่องการเคลื่อนย้ายบุคคลธรรมดา (Movement of Natural Person), แรงงานในทุกสาขาอาชีพ และสาขาวิชาชีพเป็นไปตามระบบกฎหมายภายในแต่ละประเทศสมาชิก EU

**ประชาคมอาเซียน (ASEAN Community)**

การศึกษาการเคลื่อนย้ายแรงงานและการจัดการทรัพยากรมนุษย์ในภูมิภาคอาเซียน จะศึกษารูปแบบและลักษณะการเคลื่อนย้ายบุคคลธรรมดาเพียงกลุ่มเดียว คือ การประกอบอาชีพและวิชาชีพ ซึ่งได้แบ่งแรงงานเป็น 2 ชนิด คือแรงงานมีฝีมือ กับแรงงานไร้ฝีมือ

แรงงานไร้ฝีมือ คือ ผู้ที่ใช้แรงงานและค่าจ้างเป็นครั้งคราว ได้แก่ แรงงานที่รับจ้างต่างๆ หรือแรงงานก่อสร้าง แรงงานกลุ่มนี้ไม่ได้รับสิทธิพิเศษจากกรอบกติกาการเคลื่อนย้ายแรงงานเสรีภายในภูมิภาคอาเซียน ดังนั้น กลุ่มหนึ่งที่ได้รับประโยชน์ คือกลุ่มแรงงานมีฝีมือ ซึ่งอาชีพที่สามารถทำงานได้อย่างเสรีใน 10 ประเทศอาเซียน มีจำนวน 8 อาชีพ ได้แก่ วิศวกร (Engineering Services), พยาบาล (Nursing Services), สถาปนิก (Architectural Services), การสำรวจ (Surveying Qualifications), นักบัญชี (Accountancy Services), ทันตแพทย์ (Dental Practitioners), แพทย์ (Medical Practitioners) และการบริการ  
/การท่องเที่ยว (Tourism) การตราหรือปรับแก้กฎหมายภายในของแต่ละประเทศประเทศ ก็จะสอดคล้องและรองรับกับการเปิดเสรีให้ 8 สาขาวิชาชีพดังกล่าว

อย่างไรก็ตาม สาขาวิชาชีพที่อาเซียนรับรองมีแนวโน้มจะเพิ่มขึ้นอีกในอนาคต แต่จะเพิ่มขึ้นเฉพาะแรงงานประเภทมีฝีมือเท่านั้น ซึ่งจะพิจารณาจากตลาดว่ากลุ่มแรงงานมีฝีมือกลุ่มใดที่เป็นที่ต้องการในอาเซียน เนื่องจากแรงงานประเภทดังกล่าวมิได้ก่อให้เกิดปัญหาทางสังคม เพราะแรงงานมีฝีมือเมื่อเข้าไปยังประเทศต่างในอาเซียนก็จะสามารถทำงานในวิชชาชีพของตนเองได้ แต่ปัญหาสังคมของประเทศต่างๆ จะเกิดขึ้นก็ต่อเมื่อแรงงานไร้ฝีมือเข้ามาทำงานในประเทศของตน ดังนั้น อาเซียนจึงไม่ให้สิทธิพิเศษแก่แรงงานไร้ฝีมือ อีกทั้งยังพยามกีดกันไม่ให้แรงงานไร้ฝีมือเข้ามาอย่างเสรีภายในประเทศของตนด้วย เพราะอาเซียนอยากจะพัฒนาทรัพยากรมนุษย์ให้เป็นตลาดมีฝีมือแล้วส่งออกแรงงานเหล่านี้ออกไป ตัวอย่างเช่น ประเทศฟิลิปปินส์   
เป็นตลาดส่งออกแรงงานที่มีฝีมือแหล่งใหญ่ของโลก

**MRA (ASEAN Mutual Recognition Arrangement)**

MRA ( ASEAN  Mutual  Recognition  Arrangement ) คือ ข้อตกลงยอมรับร่วมคุณสมบัตินักวิชาชีพ  ซึ่งเป็นข้อตกลงเกี่ยวกับการแสวงหาจุดยอมรับร่วมกันเรื่องคุณสมบัติของผู้ทำงานด้านบริการโดยเฉพาะในกลุ่มที่เป็นนักวิชาชีพ เช่น  แพทย์  วิศวกร  สถาปนิก  นักบัญชี เป็นต้น "

สำหรับคุณสมบัติที่ประเทศสมาชิกมานั่งเจรจาเพื่อหาจุดตกลงยอมรับร่วมกันก็คือ เรื่องการศึกษา และประสบการณ์การทำงาน ซึ่งทั้งหมดล้วนเป็นเงื่อนไขในการได้รับอนุญาตให้ทำงานในประเทศหนึ่งๆ   
จากวัตถุประสงค์หลักของข้อตกลง MRA นี้คือ การช่วยให้นักวิชาชีพอาเซียนสามารถเคลื่อนย้ายเข้าไปทำงานในประเทศอาเซียนอื่นได้สะดวกมากขึ้น สามารถยื่นคำขอใบอนุญาต โดยไม่เสียเวลาตรวจสอบคุณสมบัติซ้ำ

        ทั้งนี้ผู้ประกอบวิชาชีพยังต้องปฏิบัติตามกฎระเบียบและข้อกำหนดที่เกี่ยวข้องของประเทศที่เข้าไปทำงาน เช่น การสอบ การขึ้นทะเบียน การขอใบอนุญาตทำงาน เป็นต้น ตัวอย่างเช่น นาย ก เป็นวิศวกรไทย จบปริญญาตรีด้านวิศวกรรมศาสตร์ ทำงานมาแล้ว 7 ปี และได้รับใบประกอบวิชาชีพวิศวกรรมในประเทศไทยแล้ว ตาม MRA อาเซียน เกี่ยวกับอาชีพวิศวกร นาย ก สามารถที่จะไปขอขึ้นทะเบียนเป็นวิศวกรวิชาชีพอาเซียนได้ เพื่อจะได้ไปสมัครกับสภาวิศวกรของประเทศอาเซียนอื่น (เช่น อาจเป็น สิงคโปร์) เพื่อเข้าทำงานเป็นวิศวกรต่างด้าว แต่ นาย ก ก็ยังจำเป็นต้องปฏิบัติตามกฎระเบียบภายในของประเทศนั้น (เช่น หากสิงคโปร์กำหนด  
ว่าต้องมีใบอนุญาตวิชาชีพวิศวกร นาย ก ก็ต้องสอบใบอนุญาตให้ได้ก่อน) ดังนั้น จะเห็นว่าข้อตกลง MRA   
จะช่วยอำนวยความสะดวกให้ผู้ประกอบวิชาชีพในประเทศสมาชิกอาเซียนสามารถมีโอกาสไปทำงาน  
ในประเทศอื่นๆ ภายในกลุ่มอาเซียนที่ได้ผลตอบแทนมากกว่าได้ง่ายขึ้น เพราะ MRA นั้นได้ช่วยลดขั้นตอน  
การตรวจสอบและรับรองวุฒิการศึกษาหรือความรู้ทางวิชาชีพนั้นๆ

**ตารางสรุป : Mutual Recognition Arrangement (MRAs) ทั้ง 8 ฉบับ**

|  |  |
| --- | --- |
| **สาขาวิชาชีพที่บรรลุข้อตกลง** | **วันที่ลงนามใน MRAs** |
| **1. วิชาชีพบัญชี** | 26 กุมภาพันธ์ 2009 |
| **2. วิชาชีพด้านการแพทย์** | 26 กุมภาพันธ์ 2009 |
| **3. วิชาชีพทันตกรรม** | 26 กุมภาพันธ์ 2009 |
| **4. วิชาชีพด้านวิศวกรรม** | 9 ตุลาคม 2005 |
| **5. วิชาชีพด้านการพยาบาล** | 8 ธันวาคม 2006 |
| **6. วิชาชีพด้านสถาปัตยกรรม** | 19 พฤศจิกายน 2007 |
| **7. วิชาชีพด้านการสำรวจ** | 19 พฤศจิกายน 2007 |
| **8. การท่องเที่ยว** | 1. มกราคม 2009 |

**วิชาชีพด้านการแพทย์** (ASEAN MRA Framework on Medical Practitioners 2009) ได้แก่ การแพทย์ทั่วไป, การแพทย์เฉพาะทาง, สัตวแพทย์ และสถานประกอบการเกี่ยวกับสาธารณสุขและการพยาบาล ภายใต้ (AFAS)

**วิชาชีพด้านการพยาบาล** (ASEAN MRA Framework on Nursing Services 2006) ได้แก่ การผดุงครรภ์ การปฐมพยาบาล

**วิชาชีพด้านการสำรวจ** (ASEAN MRA for Mutual Recognition of Surveying Qualifications 2007 อาทิ การสำรวจแหล่งน้ำมัน และก๊าซธรรมชาติ

**วิชาชีพด้านการทันตกรรม** (ASEAN MRA Framework on Dental Practitioners 2009) อาทิ การประกอบวิชาชีพด้านทันตกรรม และสถานให้บริการเกี่ยวกับทันตกรรม (AFAS)

**วิชาชีพด้านสถาปัตยกรรม** (ASEAN MRA Framework on Architectural Services 2007) อาทิ การให้คำปรึกษาและบริการก่อนการออกแบบ, การออกแบบทางสถาปัตยกรรม, บริการสถาปัตยกรรมผังเมือง และภูมิสถาปัตยกรรม ฯลฯ

**วิชาชีพด้านวิศกรรม** (ASEAN MRA Framework on Engineering Services 2005) อาทิ การบริการให้คำแนะนำและปรึกษาด้านวิศวกรรม, การออกแบบทางวิศวกรรม, การออกแบบทางวิศวกรรม, การก่อสร้างด้านโยธา และบริการวิศวกรรมบูรณาการ ฯลฯ

**วิชาชีพด้านการบัญชี** (ASEAN MRA Framework on Accountancy 2009) อาทิ การตรวจสอบงบการเงิน, วิเคราะห์งบการเงิน และการรับทำบัญชีหรือภาษี

**วิชาชีพด้านการท่องเที่ยว** (ASEAN MRA on Tourism) อาทิ ผู้ให้บริการด้านท่องเที่ยว (บริษัททัวร์) และมัคคุเทศก์ ฯลฯ

**ตารางสรุป : พันธกรณีตามกรอบของอาเซียน**

| **สาขาวิชาชีพ** | **กรอบความตกลงของอาเซียน** | **พันธกรณีของสมาชิก** |
| --- | --- | --- |
| **1. การบัญชี** | MRA on Accountancy | อนุญาตให้บุคคลสัญชาติอาเซียนเข้ามาประกอบวิชาชีพได้ |
| **2. วิศวกรรม** | MRA on Engineering |
| **3. สถาปัตยกรรม** | MRA on Architecture |
| **4. การพยาบาล** | MRA on Nursing |
| **5. การแพทย์** | MRA on Medical |
| **6. ทันตกรรม** | MRA on Dental Practice |
| **7. การสำรวจ** | MRA on Surveying Qualification |
| **8. การท่องเที่ยว** | MRA on Tourism |

**พันธกรณีตามกรอบของอาเซียน** กำหนดให้สมาชิกอำนวยความสะดวกในเรื่องการเคลื่อนย้ายพลเมืองกรณีที่เป็นแรงงานมีฝีมือ อาทิ การออกวีซ่า การออกใบอนุญาตทำงานในประเทศสมาชิก นอกจากนี้ยัง กำหนดให้สร้างเครือข่ายความร่วมมือของสถาบันการศึกษาและวิจัยระหว่างประเทศสมาชิกอาเซียนเพื่อเกิดการแลกเปลี่ยนความรู้ระหว่างกัน ทั้ง บุคลากรในสถาบันการศึกษาและนักศึกษา อีกทั้งยังเป็นการยกระดับผลงานวิจัยของแต่ละประเทศสมาชิกอาเซียน ในเรื่องของทักษะการปฏิบัติงานและการพัฒนาแรงงาน

**สาระสำคัญของการเคลื่อนย้ายแรงงานตามกรอบ ASEAN** จึงได้แก่ การอนุญาตให้ประกอบอาชีพ  
โดยเป็นไปตามหลักการปฏิบัติเยี่ยงคนชาติ โดยมีกระบวนการทางกฎหมาย และกลไกการอำนวยความสะดวก

รวมทั้งต้องมีการพัฒนาแรงงานกลุ่มอื่น อาทิ แรงงานไร้ฝีมือ

**ความสัมพันธ์ของการเคลื่อนย้ายแรงงานกับประเด็นการค้าอื่นๆ** ได้แก่ การบริการตามกรอบ (ASEAN Framework Agreement on Services – AFAS) และการลงทุน ตามกรอบ (ASEAN Comprehensive Investment Agreement – ACIA)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*